OKAPITULU 17
Likuambela Apeho opo Ulinge Oupanga Omunene na Huku
Omokonda yatyi tuesukisila okulikuambela ku Huku?
Oityi tuna yokulinga opo Huku atehelele omalikuambelo etu?
Oñgeni Huku akumbulula omalikuambelo etu?
OOHI okuiheteka nouye auho onthutu unene. Komaiho a Jeova wokualinga eulu no ohi, ovanthu vekahi vala ngeeta liomaande mombaliti. (Salmo 115:15; Isaías 40:15) Ombimbiliya yati: Jeova ukahi popepi novanthu aveho vemuihana. Ukahi popepi na vana vemuihana tyotyili. Jeova makafuisapo ehando liavana vena onthilo nae. Mevetehelela putyina vemuita ekuateso. (Salmo 145:18, 19) Soka oityi otyo tyihangununa! Omupakeko wetu wepondolo aliho ukahi popepi nonthue, iya metutehela inkha tumuita tyotyili. Tuna elao limwe enene liokulikuambela ku Huku!
2 Inkha tuhanda Jeova atehelele omalikuambelo etu, tuna yokulikuambela monkhalelo Huku ahanda. Matutyivili okulikuambela ngotyo, inkha tunoñgonoka etyi Ombimbiliya ilongesa konthele yelikuambelo. Tyakolela unene okunoñgonoka etyi Ombimbiliya ilongesa konthele oyo. Mokonda okulikuambela matyitukuatesako okulinga oupanga omunene na Jeova.
OMOKONDA YATYI TUNA YOKULIKUAMBELA KU JEOVA?
3 Tuna yokulikuambela, mokonda Jeova utuita tutyilinge. Ondaka yae itupopila okuti: ‘Muahakalei notyiho notyipuka natyike, mahi itei apeho ku Huku nomalikuambelo nolupandu. Iya ombembwa ya Huku, ipona onondunge nomalusoke aeho, maipamesa omitima vienyi nomalusoke enyi, menyina lia Kristu Jesus. (Filipenses 4:6, 7) Tyotyili, tuhatombei elao olio ewa tuapewa no Mutumini Omunanene Wouye auho!
4 Tupu tuna yokulikuambela, opo tupameke oupanga wetu na Jeova. Omapanga otyotyili kaatomphola vala tyina vena etyi vesuka natyo. Anthi, omapanga otyotyili ena esuko kese umue namukuavo. Iya oupanga wavo upama vali tyina vatomphola, okulipopila omasuka-suka nomahando avo. Tupu, okulinga oupanga na Jeova Huku otyipuka tyike. Nombatelo yomukanda ou, ove wanoñgonoka ovipuka ovinyingi Ombimbiliya ilongesa konthele ya Jeova nehando liae. Ove wanoñgonoka nawa okuti Jeova tyotyili omunthu. Okulikuambela matyikuavela omphitilo yokupopila Tate yove keulu omahando ove nomalusoke ove. Okulikuambela matyipameka vali oupanga wove na Jeova.—Tiago 4:8.
OITYI TUESUKISA OKULINGA OPO JEOVA ATEHELELE OMALIKUAMBELO ETU?
5 Okuti Jeova utehelela omalikuambelo aeho? Tala etyi Jeova apopilile ova Isilayeli onondingavivi kononthiki mbomuuli Isaia. Oe wati: ‘Namphila mulinga omalikuambelo omanyingi, ame himutehelela. Mokonda omaoko enyi anengula unene ohonde.’ (Isaías 1:15) Otyo tyilekesa okuti inkha tulinga ovivi, Huku kamatehelela omalikuambelo etu. Moluotyo, opo Huku atehelele omalikuambelo etu, tuna yokutavela etyi ahanda, netyi etutuma.
6 Otyipuka tyimwe tyakolela okukala nekolelo. (Marcos 11:24) O apostolu Paulu wahoneka okuti: ‘Tyihena ekolelo katupondola okuhambukiswa nawa Huku. Mokonda vana vafuena ku Huku vena yokutavela okuti okuekahi, iya oe mayambe vana vemuumbila nomutima auho.’ (Hebreus 11:6) Ekolelo liotyotyili hakunoñgonoka vala okuti Huku okuekahi, nokuti oe utehelela omalikuambelo etu. Tupu, tuna yokulekesa novilinga vietu okuti tuna ekolelo. Ononthiki ambuho ovituwa vietu vina yokulekesa nawa okuti tuna ekolelo mu Huku.—Tiago 2:26.
7 Tupu, Jeova uhanda vana velikuambela kue, vetyilinge nomutima weliola, nokupopia otyili. Okuti katuesukisile okuliola omutima putyina tupopia na Jeova? Ovanthu vehole okulekesa onthilo tyina vapopia nohamba ine o nomutumini umwe. Mokonda vetyii okuti omunthu oo, omunene. Tupu, putyina tupopia na Jeova tuna yokukala vali unene nonthilo! (Salmo 138:6) Mokonda Jeova, o ‘Huku Wepondolo aliho’. (Gênesis 17:1) Tyina tulikuambela ku Huku, tuna yokuliola omutima, okulekesa okuti tuvatutu komaiho ae. Iya okukala nonthilo matyitukuatesako okulinga omalikuambelo atunda tyotyili komutima, nokulityilika omalikuambelo okupalaukununa.—Mateus 6:7, 8.
8 Otyipuka otyikuavo tyesukisa opo Huku atehelele omalikuambelo etu, okulinga etyi tyelikuata kumue nomalikuambelo etu. Jeova uhanda tulinge ngetyi tuaita. Ankho tuaita okuti ‘etuavele okulia pala onthiki yo hono’, tuna yokuundapa unene opo tumone okulia. (Mateus 6:11; 2 Tessalonicenses 3:10) Inkha tuaita okuti tukuateseko opo tuhalinge onkhali, tuna yokulityilika kuatyiho tyipondola okutulingisa onkhali. (Colossenses 3:5) Tupu, kuna omapulo omakuavo konthele yelikuambelo, esukisa okukumbululwa.
OMAKUMBULULO OMAPULO AMUE KONTHELE YELIKUAMBELO
9Okulie tuna yokulikuambela? Jesus walongesa ovalongwa vae velikuambele ku ‘Tate yetu ukahi keulu’. (Mateus 6:9) Otyo, tyilekesa okuti omalikuambelo etu ena yokuviukiswa vala ku Jeova. Mahi, Jeova uhanda tunoñgonoke otyilinga tyo Mona wae wongunga Jesus Kristu. Ngetyi tuelilongesa mokapitulu 5, Jesus watuminue pano pohi opo ayovole ovanthu monkhali no mononkhia. (João 3:16; Romanos 5:12) Jesus waholovonua opo akale o Saserdote omunene no Mukoyesi. (João 5:22; Hebreus 6:20) Moluotyo, Ombimbiliya itulongesa okulinga omalikuambelo menyina lia Jesus. Muene Jesus wati: ‘Ame ndyila, ame tyili, ame muenyo. Nawike uya ku Tate ahapiti puame.’ (João 14:6) Opo omalikuambelo etu atehelelwe, tuna yokulikuambela ku Jeova menyina lio Mona wae.
10Oñgeni tuna yokukala tyina tulikuambela? Jeova kapopile oñgeni tuna yokukala pokulikuambela. Ombimbiliya ilongesa okuti tupondola okulikuambela tyapumphama, nokulinyongamena, nokuikila konongolo, ine okukala lutai. (1 Crônicas 17:16; Neemias 8:6; Daniel 6:10; Marcos 11:25) Mokonda tyakolela vali hamukalelo. Mahi, tyakolela okukala nomutima omuwa. Kese apa tukahi, movilinga vietu via kese nthiki ine o putyina tutumbukilwa novitateka, tupondola okulinga elikuambelo lio momutima. Huku utehelela omalikuambelo atyo oo, namphila ovanthu vekahi ponthele yetu kaveetuete tyina tulikuambela.—Neemias 2:1-6.
11Oityi tuna yokuita melikuambelo? Ombimbiliya yati: ‘Kese etyi tuita inkha tyelikuata nehando liae, oe metutehelela’. (1 João 5:14) Tupondola okulikuambela konthele ya kese tyipuka tyelikuata nehando lia Huku. Okuti tupu tupondola okulikuambela konthele yomasuko etu muene? Yoo, tupondola! Okulikuambela ku Huku ongatyina tutomphola nepanga lietu enene. Tupondola okupopia notyili, okuikulila Huku omutima wetu. (Salmo 62:8) Otyiwa okuita ospilitu sandu opo itukuateseko okulinga etyi tyaviuka. (Lucas 11:13) Tupu, tupondola okuita Huku etuhongolele, nokuita ononkhono tyina tuvasiwa novitateka. (Tiago 1:5) Putyina tualinga onkhali, tuna yokuita ku Huku opo etuevele menyina liotyilikutila tya Kristu. (Efésios 1:3, 7) Mahi, kamatuiti vala ovipuka onthue tuesuka navio. Tupu, tuna yokuitilako vakuetu, nombunga yetu novakuatate vetu tufenda navo.—Atos 12:5; Colossenses 4:12.
12 Mahi, ovipuka viayemba ku Jeova ovio tuesukisa okuita tete momalikuambelo etu. Tuna ehunga liokunkhimaneka Huku nokumupandula nomutima auho, mokonda yovipuka aviho oviwa alinga. (1 Crônicas. 29:10-13) Melikuambelo Jesus alongesa likahi mu Mateus 6:9-13, wetulongesa okuita opo enyina lia Huku linkhimanekwe. Nokuita Ouhamba wa Huku uye, nehando liae lilingwe pano pohi ngetyi lialingwa keulu. Etyi Jesus amana okuita ovipuka ovio viakolela vali konthele ya Jeova, konyima aiti pahe evi ovanthu vesuka navio. Nonthue inkha tulikuambela tete konthele yovipuka viayemba ku Huku, matulekesa okuti katuasukile vala nomahando etu.
13Pokulikuambela tuna yokulinga omuwo ulifuepi?Ombimbiliya kaipopi omuwo tuna yokulinga momalikuambelo etu muene, nomalikuambelo opounyingi. Tupondola okulinga elikuambelo liahasete pokulia. Mahi, tyina tulikuambela atuike, elikuambelo lietu lipondola okueenda ehimbwe, mokonda matupopila Jeova etyi tuna momutima wetu. (1 Samuel 1:12, 15) Jesus wayalele omalikuambelo ovanthu vamue kononthiki mbae. Ovanthu ovo, ankho valinga omalikuambelo aenda ehimbwe pala okulilekesa kuvakuavo, ngatyina ovaviuki. (Lucas 20:46, 47) Jeova katehelela omalikuambelo atyo oo. Tyakolela vali, okulinga omalikuambelo atunda komutima. Ngotyo, omuwo tulinga pokulikuambela utei kuetyi tuesukisa okuita na apa tukahi.
14Ovikando viñgapi tuesukisa okulikuambela? Ombimbiliya ituavela ondundo yokutualako okulikuambela, okulikuambela tyahatalama. (Mateus 26:41; Romanos 12:12; 1 Tessalonicenses 5:17) Otyo katyilekesa okuti kese nthiki tuna yokulikuambela tunde komuhuka alo likanyingila. Mahi, Ombimbiliya itulunda tulipilike okulikuambela, okupandula apeho Jeova mokonda yoviwa etulingila. Tupu, nokumuita ehongolelo nononkhono. Otyo katyituhambukiswa? Tyituhambukiswa mokonda Jeova kaavele omuwo tuna yokulinga pokupopia nae, novikando tuna yokulikuambela kese nthiki. Inkha tyili tuapanda elao olio, matulikuambela apeho ku Tate yetu keulu.
15Omokonda yatyi tutila “Amem” konyima yelikuambelo? Ondaka “amem”, ihangununa okuti otyo yatyo ine tyilingwe ngotyo. Ombimbiliya ilongesa okuti otyiwa okuti “amem” konthyulilo yomalikuambelo etu muene no momaliongiyo. (1 Crônicas 16:36; Salmo 41:13) Tyina tuamati “Amem” konyima yelikuambelo lietu muene, tyilekesa okuti etyi tuapopia otyotyili. Tyina mukuetu alinga elikuambelo iya konyima yelikuambelo onthue atukumbulula okuti “Amem”, tyilinge tuapopila peulu ine omomutima, tyilekesa okuti tuetavela etyi aita.—1 Coríntios 14:16.
OÑGENI HUKU AKUMBULULA OMALIKUAMBELO ETU
16 Okuti Jeova ukumbulula umwe omalikuambelo etu? Enga, ukumbulula! Tuna ehunga liokuyumba onthumbi yokuti ‘Omuteheleli womalikuambelo’, matehelela omalikuambelo ana ovanthu ovanyingi valinga nomutima auho. (Salmo 65:2) Jeova ukumbulula omalikuambelo etu mononkhalelo mbelikalaila.
17 Jeova uundapesa onoandyu novanthu vae opo akumbulule omalikuambelo. (Hebreus 1:13, 14) Kuna onongeleka ononyingi, mbovanthu velikuambela ku Huku okuita ekuateso opo vanoñgonoke Ombimbiliya. Iya konyima avatumbukilwa no Nombangi mba Jeova. Otyo tyilekesa okuti onoandyu mbukahi nokuhongolela ovilinga viokuivisa Ouhamba wa Huku. (Revelação [Apocalipse] 14:6) Opo Jeova akumbulule omalikuambelo etu putyina tuna otyitateka, pamwe ututuma Ovakristau opo vetukuateseko.—Provérbios 12:25; Tiago 2:16.
18 Tupu, Jeova Huku uundapesa ospilitu sandu yae, Nondaka yae Ombimbiliya opo akumbulule omalikuambelo ovaumbili vae. Putyina tulikuambela okuita etukuateseko pala okulwisa ovitateka, Huku upondola okutuavela ehongolelo nokutupameka nospilitu sandu yae. (2 Coríntios 4:7) Pamwe ekumbululo liomalikuambelo etu tulipewa putyina tutanga Ombimbiliya. Nonondonga ombo, Jeova utukuatesako okulinga omatokolo aviuka. Tupu, pamwe tuvasa onotestu mbutukuatesako putyina tulinga elilongeso lietu muene lio Mbimbiliya. Pamwe o putyina tutanga omikanda omikuavo viatunda mo Mbimbiliya, ngomukanda uno. Ekuateso ekuavo tuesukisa pamwe tulipelwa momaliongiyo, ine o nomukulu umwe weuaneno.—Gálatas 6:1.
19 Pamwe tutala ngoti Jeova waseta okukumbulula omalikuambelo etu. Otyo katyilikesa okuti Jeova ketyivili okukumbulula omalikuambelo etu. Otyiwa okunoñgonoka okuti Jeova ukumbulula omalikuambelo momuvo ahanda. Jeova wii vali nawa etyi tuesukisa tyipona onthue muene. Mahi, pamwe Jeova uhanda tutualeko nokuita, nokuovola, nokutotola. (Lucas 11:5-10) Inkha tutualako nokuita, Huku matale okuti etyi tuita tyotyili tuetyihanda umwe, tupu, tuna onthumbi yokuti Oe tyotyili metukumbulula. Mahi, pamwe Jeova ukumbulula omalikuambelo etu monkhalelo onthue tuahaimbuka. Pamwe tulikuambela ku Huku mokonda yotyitateka tyimwe tuna. Iya Huku pokutukumbulula ketupolo otyitateka otyo komahuviso. Mahi, utuavela ononkhono opo tutyivile okulikuatehila.—Filipenses 4:13.
20 Tupandulei unene Omupakeko wouye auho, mokonda ukahi popepi na vana velikuambela kue nomutima auho! (Salmo 145:18) Tutualeiko okuundapesa unene elao liakolela liokulikuambela. Inkha tulinga ngotyo, matukala noupanga omunene na Jeova, Omuteheleli womalikuambelo.
OTYETYI OMBIMBILIYA ILONGESA
- Okulikuambela apeho tyitukuatesako okukala noupanga omunene na Jeova.—Tiago 4:8.
- Opo Jeova atehelele omalikuambelo etu, tuna yokuita nekolelo, nomutima weliola, nokupopia otyili.—Marcos 11:24.
- Tuna yokulikuambela vala ku Jeova menyina lio Mona wae.—Mateus 6:9; João 14:6.
- Jeova, ‘Omuteheleli womalikuambelo,’ uundapesa onoandyu mbae, novaumbili vae pano pohi, nospilitu sandu yae, Nondaka yae Ombimbiliya, pala okukumbulula omalikuambelo etu.—Salmos 65:2.
Omapuko Elongeso
1, 2. Elikuambelo elao limwe enene mokonda yatyi? Iya omokonda yatyi tuesukisila okulilongesa konthele yelikuambelo?
3. Omokonda yatyi tuna yokulikuambela ku Jeova?
4. Oñgeni okulikuambela apeho ku Jeova matyipameka oupanga wetu nae?
5. Oityi tyilekesa okuti Jeova ketavela omalikuambelo aeho?
6. Otyipuka patyi tyakolela tuesukisa opo Huku etavele omalikuambelo etu? Iya oñgeni matutyilekesa?
7. (a) Omokonda yatyi tuna yokulekesa onthilo onene pokupopia na Huku melikuambelo? (b) Oñgeni matulekesa omutima weliola nokupopia otyili tyina tulikuambela ku Huku?
8. Oñgeni matulingi ngetyi tuaita melikuambelo lietu?
9. Okulie tuna yokulikuambela? Iya omenyina lia lie?
10. Omokonda yatyi Huku kaiti oñgeni tuna yokukala tyina tulikuambela?
11. Ovipuka patyi tuesukisa momuenyo wetu tuna yokuita momalikuambelo?
12. Pokulikuambela oñgeni matulekesa okuti tuavela esilivilo ovipuka viayemba ku Tate yetu keulu?
13. Ombimbiliya yati elikuambelo lina okulingwa momuwo ulifuepi?
14. Tyina Ombimbiliya iti tualeiko nokulikuambela, otyo tyihangununa tyi? Iya oityi tyituhambukiswa konthele yotyo?
15. Omokonda yatyi tutavelela okuti “Amem” konthyulilo yelikuambelo lietu ine o momaliongiyo?
16. Onthumbi patyi tuna konthele yomalikuambelo?
17. Omokonda yatyi tupopila okuti Jeova utuma onoandyu novanthu vae opo akumbulule omalikuambelo etu?
18. Oñgeni Jeova aundapesa ospilitu sandu, Nondaka yae opo akumbulule omalikuambelo ovanthu vae?
19. Oityi tuesukisa okuhinangela, inkha tutala ngoti Huku kekahi nokukumbulula omalikuambelo etu?
20. Omokonda yatyi tuesukisila okulikuambela apeho ku Jeova?
cjk_Latn swh_Latn umb_Latn umb_Latn swh_Latn umb_Latn cjk_Latn kmb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn swh_Latn umb_Latn umb_Latn umb_Latn umb_Latn umb_Latn cjk_Latn umb_Latn umb_Latn kmb_Latn umb_Latn cjk_Latn umb_Latn kmb_Latn swh_Latn umb_Latn umb_Latn tso_Latn ssw_Latn umb_Latn swh_Latn umb_Latn umb_Latn umb_Latn xho_Latn umb_Latn tso_Latn umb_Latn umb_Latn umb_Latn umb_Latn